KIRJALLINEN KYSYMYS E-1686/02

esittäjä(t): Gerhard Schmid (PSE) komissiolle

(12. kesäkuuta 2002)

Aihe: Tilien jäädytys käytännön toimeenpano

Neuvoston asetus (EY) N:o 2580/2001(1) tiettyihin henkilöihin ja yhteisöihin kohdistuvista erityisistä rajoittavista toimenpiteistä terrorismin torjumiseksi tuli voimaan 27. joulukuuta 2001.

Mitä toimenpiteitä jäsenvaltioissa toteutetaan asetuksen nojalla?

Miten toimeenpaneville pankeille ilmoitetaan, mitkä tilit on jäädytettävä?

Miten asiasta tiedottaminen hoidetaan?

(1) EYVL L 344, 28.12.2001, s. 70.

Christopher Pattenin komission puolesta antamayhteinen vastauskirjallisiin kysymyksiin E-1685/02 ja E-1686/02

(9. heinäkuuta 2002)

Neuvosto hyväksyi 27. joulukuuta 2001 Yhdistyneiden Kansakuntien turvallisuusneuvoston päätöslauselman 1373(2001) nojalla yhteisen kannan 2001/931/YUTP erityistoimenpiteiden toteuttamisesta terrorismin torjumiseksi(1), neuvoston asetuksen (EY) N:o 2580/2001 tiettyihin henkilöihin ja yhteisöihin kohdistuvista erityisistä rajoittavista toimenpiteistä terrorismin torjumiseksi(3) ja neuvoston päätöksen 2001/927/EY(4) tiettyihin henkilöihin ja yhteisöihin kohdistuvista erityisistä rajoittavista toimenpiteistä terrorismin torjumiseksi annetun neuvoston asetuksen (EY) N:o 2580/2001 2 artiklan 3 kohdassa tarkoitetun listan laatimisesta. Näissä asiakirjoissa määrätään neuvoston listaamien henkilöiden, ryhmien ja yhteisöjen varojen, muiden rahoituksen lähteiden ja taloudellisten resurssien jäädyttämisestä.

Toukokuun 2. päivänä 2002 neuvosto päivitti yhteisellä kannalla 2002/340/YUTP(2) ja neuvoston päätöksellä 2002/334/EY(5) niiden henkilöiden, ryhmien ja yhteisöjen luetteloja, joihin näitä toimenpiteitä sovelletaan. Neuvoston luetteloissa on henkilötietoja mutta ei pankkitilien numeroita.

Luettelojen perusteella jäädyttämistoimet koskevat tällä hetkellä kahdeksaa luonnollista henkilöä ja kahtatoista ryhmää/yhteisöä. Toistaiseksi ainoastaan kaksi jäsenvaltiota on ilmoittanut, kuinka paljon ne ovat jäädyttäneet varoja (4 500 euroa), joten komissiolla ei ole tarkkoja tietoja asetuksessa (EY) N:o 2580/2002 säädettyjen toimenpiteiden vaikutuksesta. Se kuitenkin huomauttaa, että lähes kaikki luettelon ryhmät ja yhteisöt lisättiin siihen 2. toukokuuta 2002 ja että kyseiset kahdeksan henkilöä on asetettu Yhdysvalloissa syytteeseen Keski-idässä ja Kaakkois-Aasiassa tehdyistä terroriteoista.

Varojen jäädyttäminen tapahtuu kahdella tavalla: jäädyttämällä luettelossa olevien henkilöiden, ryhmien ja yhteisöjen tilit ja taloudelliset resurssit sekä kieltämällä varojen ja taloudellisten resurssien antaminen niiden käyttöön. Koska kaikkien niiden yhteisön taloudellisten toimijoiden ja EU:n kansalaisten, joilla on yhteyksiä luettelossa mainittuihin henkilöihin tai tahoihin, on pidätettävä niille kuuluvat varat ja taloudelliset resurssit, kiellon vaikutusta on vaikea määrittää lukuina. Kiellon vaikutus luettelon ryhmiin ja yhteisöihin on kuitenkin mitä todennäköisimmin suurempi kuin se vaikutus, mitä niiden yhteisössä mahdollisesti olevien pankkitilien jäädyttämisellä on.

Neuvoston asetusta (EY) N:o 2580/2001 sovelletaan sellaisenaan kaikissa jäsenvaltioissa. Sen mukaan kaikilla yhteisön taloudellisilla toimijoilla ja EU:n kansalaisilla on lakisääteinen velvollisuus panna jäädyttämistoimenpide täytäntöön. Niiden on sekä selvitettävä luettelon henkilöille, ryhmille tai yhteisöille kuuluvat tilit ja jäädytettävä ne että pidätettävä itsellään kaikki sellaiset varat, muut rahoituksen lähteet ja taloudelliset resurssit, jotka ne muutoin olisivat olleet velkaa kyseisille henkilöille, ryhmille tai yhteisöille. Asetuksen (EY) N:o 2580/2001 4 artiklan mukaisesti niiden on myös toimitettava toimivaltaisille viranomaisille kaikki sellaiset tiedot, jotka edesauttavat kyseisen asetuksen noudattamista.

On toimivaltaisten viranomaisten tehtävä varmistaa, että asetuksia noudatetaan, ja antaa ohjeita kyseisten toimenpiteiden soveltamiseksi.

Komissio käy osaltaan keskustelua Euroopan pankkiyhdistyksen ja muiden asianomaisten elinten kanssa jäädyttämistoimenpiteiden täytäntöönpanon helpottamisesta ja ratkaisujen löytämisestä soveltamisessa esiin tulleisiin ongelmiin.

Asetuksen mukaan jäsenvaltioiden on määriteltävä (hallinnolliset tai rikosoikeudelliset) seuraamukset, jotka langetetaan asetuksen säännösten rikkomisesta. Jäsenvaltioiden vastuulla on myös toteuttaa tarvittavat toimenpiteet taloudellisten toimijoiden ja kansalaisten syyttämiseksi, mikäli nämä rikkovat säännöksiä.

(1) EYVL L 344, 28.12.2001.

(2) EYVL L 116, 3.5.2002.

(3) EYVL L 344, 28.12.2001.

(4) EYVL L 344, 28.12.2001.

(5) EYVL L 116, 3.5.2002.